II
Niccolò Bacigalupo
1895

1E frattanto a reginn-a a s’ëa innamoâ
Poco a poco d’Enea comme ûnn-a gatta,
E pensando a-o sô aspetto, a-o sô parlâ,
A-e sô gesta, a-o sô spirito, ä sô scciatta,
A l’aveiva zà a testa invexendâ
E a se sentiva zâ buggî a pignatta,
Che a sön de bâgi e de cangiâ de fianco,
A passa tûtta a sô nöttûann-a in gianco.
2In conseguenza, all’indoman mattinn-a
Figûæve ûn pô se a nö gh’è parsa vêa
De vedde ö cæo lûxî sotto a tendinn-a,
Pe sâtä zù, senza ciammâ a camêa,
D’ingiarmâse ûn contûsso ä biscöchinn-a
E in camixia e descäsa comm-a l’ëa,
Andâ de filo a fâ adesciâ sô sœû
Pe dîghe tûtto e scaregâse ö chœû.
3Mi nö sô, figgia cä, cose me sente,
A ghe dixe, assettandose in sce ö letto,
Ma me rodo, me crûzio, me tormento,
Sempre apprœuvo a quest’ommo, e ghe rimetto
Ö fighæto e a salute, in mæ zûamento.
Che bell’ommo però, mi ghe scometto
Che se ö pôescimo vedde a-o natûrale
Ö l’é un campion da nö trovâ l’uguale.
4Ah davvei, che se mi n’avesse zûou
De stâ sempre cöscì senza maiame,
In memoia de quello disgraziôu,
Che avanti ö tempo ö l’ha dovûo lasciame,
E se avesse ö çervello invexendôu
In manea da pensâ torna a ligame,
Cose serve cöntate ûnn-a boxia,
Faivo törna con lë, questa luçia.
5Ma me vegne ciûttosto ûn aççidente
Spartilosso, a feriölo e vertadeo,
Se sön tanto carogna a daghe a mente
Tanto vile a cangiâ da quello ch’eo,
E anche solo pe bûrla o mentalmente,
De fâ e corne ä memoia de Sicheo,
Che ö l’é ö solo e ö sä scinn-a ä seportûa,
Che ö se posse vantä d’aveime avûa.
6Ma via, famme ö piaxei, cose ti dixi,
Ghe risponde sô sœû, dandoghe sotta,
Ti gh’æ ûn ommo con tanto de barbixi,
Tì ti ë cada, ti ë bella e ti ë zuenotta
E ti devi aspetâ i cavelli grixi
Pe godîte e maiate ûn’atra votta?
Cose ti ne vœû fâ da tô luçia,
Ti te pensi de mettila in sarmöia?
7Vœuggio fâ che ghe seggie a costûmanza
D’ûsâ ûn çerto riguardo ai nostri morti,
E questo ti l’æ avûo che te n’avanza
Senza temme de puëi fâghe di torti,
Da quando ti æ lascioû senza speranza
Iarba e tûtta a genia di cascamorti,
Ch’ëan vegnûi chi, co-a scûsa de sposate,
Ma che in föndö nö vûeivan che baxate.
8Alöa demughe là l’ëa troppo presto
E ti n’aveivi nisciûn atro in mente,
Ma aoa invece, nö ghe nisciun pretesto
Pe dûala in sce stö tön continuamente,
Ti te senti innamoa d’ûn ommo onesto,
Nobile e forte comme ûn aççidente
Ti n’æ coæ, lë ö le lì pronto a piggiâte
E tì, ti te fæ stiâ, tanto pe dâte.
9E poi comme ti pensi a tiâte avanti,
Circondâ comme ti ë da de canaggie?
Deserti pe derë, secche davanti,
De naziöin semibarbare e selvaggie
Che te veûan bûzâra da tûtti i canti
Senza ûn ommo de chœû che ö t’incoraggie?
E to fræ che da Tiro ö fa ö gradasso
E che ö l’ha zûôu de vüeite mette ao passo?
10Se fosse tì, mi ringraziæ ö Segnô
D’aveimeo fæto capitâ in ti pê,
E donne han bello dî, che fan da lô
Ma ûn pâ de braghe ö ghe tia sciû ö pevë;
Dunque acciappilo ben, fagghe l’amô,
Dagghe dö sevo, e no tiâ o cû inderê
O pe ö tempo o pe ö mâ, no manca scûsa,
Tegnilo streito e stanni sciû co-a mûsa.
11Ve lasciö dî se sti raxionamenti
In sce a povea Didon, n’han fæto effetto!
Ö l’ëa comme sciûsciâ in ta braxe ardenti,
In mezo d’un paggiâ mette ûn brichetto,
Za che a tegniva a söggezion coi denti
E a l’ëa in sce pisse de vegnî ûn ciapetto,
Sentindo che sô sœû a ghe dava sotta,
A l’arve a veia e a lascia scöre a scotta.
12Ma pe quello pittin d’erûbescenza,
Quello çerto riguardo a fâla ben
Che ûnn-a donna a l’ha ancön quando a commensa
A incamminase per vegnî pötten,
Sön andæto a fâ ûn giö de penitensa
Ai Santûai ciû famösi e ciû lonten,
Portando voti e fando dî de messe
Pe amiâ se a smangiaxion a ghe passesse.
13Ma a l’é bella da rîe, sta pretenscion
De tiâ a mezo l’Altiscimo e de vuei
Che ö nö leve d’adosso a smangiaxion
Mentre invece a ne fa tanto piaxei;
De pregalo de mettine in raxon
Quande semmo in tö chœû d’ûn atro paœi
Che s’ö fosse mincion da dâne a mente
Ö ne fæiva vegnî mezô aççidente!
14O che massa d’ipocriti e birbanti
Che semmo tûtti a commençâ da vöi,
Cose serve sciûgale ai beati e ai santi
Perch’aggian compascion di nostri döi,
Se poi se vœmmo manezzâ coi guanti
Se ö mâ se l’emmo fabbricoû da nöi?
Cose serve fâ voti e tiâ zû ö çë
Se ne gûsta piggialo pe derë?
15Comme quando ne ven coæ de brûschî
E che semmo pe caxo a passegiâ,
Se mettemmo lì sûbito a corrî,
Pe trovà ûn posto dove poeila fâ,
Ma in tö ciû bello, a no se poêu tegnî
E besœûgna lasciasela scappâ,
Mentre che intanto continûemmo a daghe
Sempre de gambe, co-a cacca in te braghe
16Coscì, a povia Didon, cö chœu ferïo
A nö pûeiva trovâ consolazion.
A corriva in ça e in là, senza respïo
Pe levase stö crûzio e stö magon,
Senza riûscighe e senza daghe ö gïo,
Senza poei dominâ sta smangiaxion
E ciû a fava de smanie e a se grattava
E ciû a vœûggia a cresceiva e a tormentava.
17Quindi, co-a scûsa de fa vedde a Enea
E bellezze dö scîto e i monûmenti,
A çercava ûn pretesto, ûnn-a manea
De mostraghe e sô penn-e e i sô tormenti;
E a ghe voeiva parlâ, ma in sce l’idea
Che ö ghe scìasse, a se ten tütto in ti denti,
E a nö sà comme dî, ne comme fâ
Pe faghe intende che a se vœiva dâ.
18E pe avei l’occaxiön de discorrî
Quande sön lì in sce ö gotto ä zinzannâ
Pe-a çentexima votta a se fa dî
E traversìe che ö l’ha dovûo passâ,
A cadûta de Troia e a sta a sentí
Tûtte ste cuggie senza parpellâ
E a nö molla e ö fâ ansciâ comme ûn sciûscetto
Scin ne-o momento de bûttase in letto.
19E poi quando pe forza a l’é obbligâ
A separase dall’amato oggetto,
A se særa in ta stanza e a stà a sospiâ,
A fa de smanie senza andâ in sce ö letto,
E de votte pe pûeise, ûn pô sfogâ
A se fa vegnî in scôsö o so Giulietto,
E in mancanza de megio a se ö balûssa
A cavallo a-e zenöggie, a-o baxia, a-o sûssa.
20Mentre a stà lì a zemî pe a sô pascion
Che a pâ desfæta e che ghe molle a trippa;
Lasciæ lì sporta e færi in abbandon
I mazzachen se stan a aççende a pippa,
I sordatti nö pensan che â razion
E van pe donne o a zûgâ â möra o a lippa,
Se ghe molla in sce tûtto e se tralascia
E va tûtto a derûo, tûtto a bagascia.
21Mentre questo zû in tæra succedeiva
Sciû de dato, gh’ëa a solita Giûnon
Intrïgante pe vizio, e che a veddeiva,
Comme a forza de rodise, Didon
A ghe dava zà in cuggie e a nön aveiva
Ciû rispetto, ritegno e söggezion,
Per cui, vista Ciprigna, a l’ha fermà
E a gh’a dito in sce a faccia inveninâ:
22Amiæ ûn po che coraggio, amiæ che gloria,
Mettise in döi, contro ûnn-a povia sciolla,
Tra tì e to figgio, poei cantà vittoria
Vedendola che a cede e che a ghe molla;
Dîme ûn pittin, nö a vûei finî sta storia
De rompime delungo a casserolla?
Invece de cæzâ, de puntiggiase,
No sæ megio finila, e accomodase?
23Zà che lö se vœûan ben, perdingolinn-a,
Femmo paxe e maiemoli ûnn-a votta;
Cose ö l’é stö sciûgase a pantalinn-a,
A sta l’ûnn-a de dato e l’atra sotta?
Che ö to figgio ö se piggie a mæ reginn-a,
E nöi finiemo de stâ sempre in rotta,
Ma invece tûtte due sæmo d’accordo
A proteze sta gente e tiâla a bordo.
24Ma Venere, se l’atra a l’ëa ruffiann-a
A ghe pûeiva ancön dâ di pûnti a lë,
A l’ha ödûoû da stö fâ da bonnelann-a
Che a çercava de mettigheo derê,
Con portà dall’Italia all’Affricann-a
Tæra, l’imperio destinoû dao çê,
A fa mostra de ninte e a ghe risponde
C’ûnn-a çerta premûa che a te a confonde:
25E l’é a mì, che ti ö dixi? eh figgia cäa,
Besœgnieiva n’avei ciû de criterio
Pe pœi dîte de nö, pe contrariâ
A tì, tanto potente, ûn dexiderio,
Quande questo ö se poesse realizzâ!
Ma mi temmo che ö sâ ûn affare serio
E che tanto ö destin, che to marîo
No intendan mangiâ de repentîo.
26Aôa poi se te riesce a mette in atto
E to viste e se Giove ö te ghe ten,
Prefutti i to piaxei, che me ne batto
A sanfornia di Tiri e di Troien,
Ma d’in cangio son pronta a fâ contratto
Perché a cosa a me cimbra e a me cönven,
Se to maio ö gh’allogia e ö beîve â sûcca
Per mì, son chi comme ö bambin de Lûcca.
27E mì, dixe Giûnon, sô zâ a manea
Dö sciûgaghe ö pevë perché o ghe annoisce,
Aoa sta ûn pô a sentî se quest’idea
A te vâ pe ö tô verso e a te finisce:
Ho savûo che a Reginn-a insemme a Enea
Appenn-a che doman se ricciarisce,
Söttö ö pretesto da partîa de caccia,
Sciortîan d’in casa pe andâ in ta maccia.
28Mia che bell’occaxion! Quande e sô genti
Cöi cavalli, cöi chen, son tûtte in gîo,
Ghe scadenn-o ädreitûa dai quattrö venti
Lampi, tröin, sacrilegi, e te gh’asbrîo
Tanta gragnœûa pe ö cû, tanti aççidenti,
Che l’inaio, l’inspaximo, î regîo
E te i fässo scappâ che pân paghæ,
Fûti, giani, bexinsci, alleitughæ.
29E in tö mezo a stö impotto, a sta derotta,
Enea ö resta lì sölö cön Didon
Che ö se a porta a assustâse in t’ûnn-a grotta
Pe lasciâ desgranâ stö lavasson,
E perdìe tûtto zû, quand’en lì sotta.
Benché ö seggie ûn paolotto e ûn bellinon,
Mi me lascio taggiâ scinn-a i bricocoli
Se ö no s’ascada e ö no ghe dà sciû ai broccoli.
30E Venere che a l’ëa ciû che latinn-a
In fæto de morale e d’opinion,
E che a l’ëse larghea de pantalinn-a
A l’ëa stæta de lungo a sô pascion,
A l’ha fæto ûn sorriso, ûnn-a bocchinn-a
Che a se pueiva piggiâ pe ûn’adexion,
Sentindo che poi poi, tûtto st’impiccio
Ö doveiva fini con fâ gariccio.
31Fava giorno e fra tanto e fra l’æxia
Tra ö cæo-scûo dö mattin s’ëa radûnâ
Da ûnn-a parte dall’âtra a compagnia
De cacciœû che a l’ëa stæta scritturâ,
Pe dâ lûstro e importanza a sta partia
Da Didon per l’amante architettâ,
Pe amiâ ûn pittinin se caxo desse
Che stö babano ö se despuntelesse.
32Ghe n’ëa de tûtti i cöi, d’ogni costûmme,
Con de giacche in fûstagno e de velûo,
Ghette e scarpe co-e sœûe da passâ ûn sciûmme
Ö cappello in sce l’orsa e rebattûo,
Fæto a strassa, a coppetto, a moccalûmme,
Con de faccie da bûllo, ö sguardo dûo,
Camixia de flanella e pippa ai denti,
Mösse in bocca pe paole e sacramenti.
33Ëan armæ comme sbiri e co-a ventrea
Insaurâ de ballin, balle e strexia,
Scciœûppi d’ögni façon, d’ogni manea,
Armi de precision, de fantaxia,
Chen cöi fianchi ridûti a rastellea,
Che paivan l’esprescion da carestia
E che avievan sentîo l’orma de fregögge
Insomma chen che ghe fûmava e cögge.
34Selloû tûtto de nœûvo e in punto d’öa
C’ûnn-a gualdrappa recamâ d’örpello,
Aspëtando l’arrivo da scignöa
Gh’ëa ûn cavallo da corsa dö Portello
Che ö sappettava e ö remenava a cöa
E ö fava schitti comme ö fosse noello,
E ö sparava michette ogni pittin
Pe fâ vedde che ö l’ëa de sangue fin.
35Finalmente Didon, tûtta schittetti
Doppo d’ësise fæta ûn pô aspetâ,
A ven zù accompagnâ dai sô moretti
(Ûnn-a Corte in sce l’atto improvvisâ)
Ben vestia, senza aggibbi né frexetti,
Elegante, senz’ëse esagerâ,
E c’ûnn-a ruffianata de bön gûsto
Che senza xanni a ghe cimbrava a-o fûsto.
36Roba lunga all’ammazzone, trovata,
Colpo de genio da Rolandi Ricci,
Braghe lunghe co-e staffe, ûnn-a sciûgata
(Per chi ë ûn pô dilettante de garicci)
Ûn bello cilindretto de Demata,
Misso de gaibo, pe fâ vedde i ricci
Pe tûtt’arma ûn fôettin cö pommo d’ôu
Dö genere avvoxioû che caga ö môu.
37Ö Giûlin a cavallo a ûn azenetto
(A bell’â megio, ö commensava a staghe
Benché in fæto ö perdesse ö mandilletto
E ö se fesse anc’ûn pô a cacca in te braghe)
Ö va avanti trottando, c’ûn picchetto
De cavalli troien, farsï de ciaghe,
Mentre Enea, mûssezzando e in pöntö d’öa
Ö cavalca, ö fa a rœûa presso a scignöa
38Comme Rosci ö Nerön, se ve sovven,
(Nö sön stôie, perdìe, poi tanto vegie)
Cöi œûggi abborsetæ, baffi senen
E ö capello tioû zû scinn-a in sce œgie,
Ö l’andava a cavallo ammiando ben
(Ö ghe paiva ciantoû c’ûn pâ de negie)
De nö scomponn-e e nö mostrâ a perrûcca
Che da gran tempo a croviva a sûcca;
39O comme Sanfiorenzo ûn di ciû belli
Nostri meistri de piano e di ciû gnecchi,
Ö gïava all’Accascœûa fra i arboscelli,
Baffi â chineise e zingomi fistecchi,
Inforcando ûn cavallo de Bûsnelli
Co-e sô gambe sottî, comme döi stecchi,
E ö fava cazze tûtte e serve e e Mamme
Comme e nöxe camöæ cazzan da-e ramme.
40Missi tûtti in cammin, van sciû pë maccie
Tramezo ai boschi sorva e rocche e zinn-e,
Ciû che de belve seguitando e traccie
Dö stûfoû de crastön co-e patatinn-e
Che ö l’é ö scopo e a raxon de tûtte e caccie,
Comme l’é Pasqua pë e leitûghe pinn-e,
E nö gh’é bön caccioû che ö ghe demorde,
Che ö e passe sottobanca e ö se ne scorde.
41Ö Giulin figgio solo, e comme tale
Mæducoû, bollicugge impertinente
Ö fava ûn sciato che nö gh’ëa l’eguale
Galoppando in ça e in lâ continuamente,
Tiando botte co-a bocca a ûn ideale
Bestia feroce e assimentando a gente
O faxendo scentâ, con ste sô mosse
A vea caccia, accordòu che ghe ne fosse.
42Tûtt’assemme s’annûvia e se fâ scûo
E se sente tronâ d’in löntananza,
Poi de stisse ciû larghe ancön che ûn scûo
Fan zà nasce ûn pittin de titûbanza,
Quindi, sæte, gragnœa, ægûa a derûo,
Te manda a fâ fötte l’ordinanza
E scappan tûtti a rêo, che pân paghæ
Söttö a rocche e cascinn-e, e in ti paggiæ.
43In te questö bordello e sta derotta
Soli Enea con Didon, restan lì a torse;
Senza ûn erbo, ûn paggiâ da andaghe sotta,
Senza pægûi e ädreitûa senza risorse;
Tûtt’assemme se gîan, te lì ûnn-a grotta,
E dö mæximo asbrîo, senza stä in forse
Senza pûia d’incontrâ di örsci e di loî
Se ghe fûttan de söttö tutti doî.
44Aoa chi vegniæ ö bon, vegnieiva ö spesso,
Se ve vuesse contâ cose han fottûo,
Ma l’é megio passaghe pe refesso
E ciuttosto peccâ ûn pittin de scûo
Che gh’é de côse che ûn bambin de gesso,
Ö paisan ciû tanardo e ciû tambûo
Ö ghe trœuva d’istinto ö senso e ö fï
Senza mette i puntin proprio in sce l’i.
45De ste notte segrette e appascionæ
Fæte in sprescia, in desaxio in strangogion
Ma assavûie da atrettanti valûtæ
Quanto meno gh’ëa a calma e a riflescion,
Testimoni discreti e smaliziæ
Nö sön stæti che l’ægua ö vento e ö tron
Che in tö mentre che lö ghe davan dentro
De fœûa ghe fâvan l’accömpagnamento.
46Miæ che brûtto destin! de sta luçìa
Che da reginn-a a l’ha deciso a sorte,
Se commensa a desghœggie a litanìa
De sô tante disgrazie e da sô morte
Sätôu zû ô primmo schæn con allegrìa
A scuggia zû a derûa sempre ciû forte
Che a ve dà dö cû in ciappa e comme ben
E a s’immerda ädreitûa comme ûnn-a pûtten.
47Invece de salvâ qualche apparenza
E de demöase nö möstrandö a cea
A l’aumenta d’audaxia e d’impûdenza
Finn-a a fäse ciammâ moggê d’Enea,
E a ghe a ciocca ädreitûa senza decenza
Nö savendo tegnî moddo e manëa
Mentre che ö cæto, che ö nö vœû de cuggie
Ö commensa a adesciase; ö frizze, ö buggie.
48De tûtte e malazioin, tûtti i malanni
Ch’emmo avûo da-o peccôu de nostra moæ,
Ö ciû che ö n’ha procûou lastime e danni
E che ö cöre con ciû velocitæ,
Voî porriesci campâ çento mill’anni
Acquistâ l’esperienza a tonnellæ,
Ma doviesci pe forza ammette ö fæto
Che no gh’é mal’azion pezo che ö cæto.
49Quando ö nasce ö l’é quæxi ciû piccin
Che ûn microbo de Koche e compagnia,
In sce e primme ö fâ ö morto e ciancianin
Ö l’aumenta in volûmme e vigoria,
Poi ö s’agita, ö schitta, ö fa cammin
E ciû ö cöre, ö s’ingroscia, ö sciûscia, ö cria,
Ö diventa gigante, ö tocca ö çê
Dappertûtto ö l’agguanta e ö mette pê;
50Nö se riesce a sô forma a definî
Perché ö l’é ûn pô de tûtto. Ö pä ûn oxello
Da-e so äe che ghe servan pe corrî,
Mentre in cangio ö l’ha ûn êuggio pe cavello
E mille oëgie appuntæ pe sta a sentî
Cose dixan apprêuvo a questo e quello,
Mille bocche lì pronte a riportâ,
Pe dì e cose a traverso e a ezagerâ.
51Nêutte e giorno ö va in gîo sensa fermâse,
Ö nö dorme, ö nö quëta, ö no se stanca,
In sce ë töri, in sce i teîti ô va a pôsase
E se ö vedde ûn pacciûgo ö te l’abbranca
E ö ghe sciûscia in manea da spolmonase
Che ûn bædin che ö no vaiva ûnn-a palanca
Ö diventa unn-a mössa ûnn-a cagnara
Che chi a töcca ö s’immerda e ö se bûzara.
52Puei pensâ che pittâ pè sto marviaggio
Quando ö l’ha indovinôu quant’ëa successo,
Senza sta a zinzannä ö se misso in viaggio
E pe drîto, pe inverso e pe refesso,
Azzunzendo in ça e in là qualche retaggio,
Rinforzando dö cô se gh’ëa dö spesso,
Ö se misso a cantala in tûtti i toin
C’ûnn-a cöa de commenti e spiegazioin
53Ö dixeiva: che ûn Tizio ûn farabûtto,
Ûn Troian senza scarpe, ammiseiôu,
Che pe ûn adæto ö s’accattava tûtto,
L’ëa da poco in Cartagine arrivôu,
E Didon desprexando ö graddo, ö lûtto,
A l’aveiva in sce l’atto appilotôu
Ch’ëan zà döi rösci in t’ûnn-a scorza d’êuvo
E che ö batoso ö ghe mangiava apprêuvo;
54Che se fava gariccio a tûtt’andâ
Cö pretesto ch’ëan zà maio e moggiê
Che ö l’ëa ûn sciallo continûo, ûn beguddâ
Giorno e nêutte zû a reo, co-e man, co-i pë,
Che i dovei d’unn-a testa coronnâ,
Se compivan pe-i letti e i canapë,
Che gh’ëa in corte ûnn-a vea casa dö Leccia
Dove futte chi vœû, beccia chi beccia.
55Queste cose e tante âtre ciû granîe,
Ö sparzeiva in ça e in lâ questa canaggia
Che pe forza re Jarba ö l’ha sentîe
Nei commenti da corte e da marmaggia;
Ve lascio immaginâ che litanîe
Ö s’é misso a tiâ zû, neigro dä raggia,
Tanto ciû pe-o brûxö d’ëse reietto
Dâ reginn-a Didon, pe stö soggetto.
56Questo re, che pe-o resto l’ëa ûn bastardo
De quello lescaiêu de sommo Giove,
Ö l’ëa pe stö sô poæ, pin de riguardo
Erzendoghe capelle in reggia e altrove
E offrighe di bêu, c’ûn dîo de lardo;
Savûa sta cosa ö va in parrocchia, dove
C’ûnna voxe tra a fûtta e tra a preghiera
Ö se mette a tiâ zû sta tiritera:
57A-o bellin dove semmo ? e che manea
A l’é questa, perdîe, de vûei trattâ?
No gh’é ciû né olocausti, né preghëa
Che ve possan costrenze a raxonnâ?
Mi me töccö pe vedde se a l’é vëa,
Ma mi ho pûia che se zêughe a cûggionâ,
Stæ in çe solo a grattave ûn pô e zenuggie?
E e sæte, i lampi e i troin, sön tûtte cuggie?
58Ûn ciappetto vegnûo de chì sâ dove,
C’ûnn-a risma çernûa de pellegramme
Avanzo de casin, celle ed alcove,
Che mì, balordo, g’ho levôu za a famme,
A me deve fâ ö torto, ö sommo Giove,
De dâme ûn pê in tö cû pe stö salamme?
Devo vedde stö chì che ö me dà a berta
E taxei, mentre lë ö buffa in coverta?
59Ö l’ëa ancon lì in zenöggie a fâ lamenti
Che zà Giove sorpreiso, ö s’ëa vortôu
A-o recioccö da vöxe e di aççîdenti
Che sô figgiô ö gh’aveiva allivellôu
E piggiando, lì a caxo ûn pâ de lenti
Ö s’ëa misso a amiâ zû, mëzö seccôu,
E puntando Didon, co-i sô binoccoli
Ö vedde Enea che ö te ghe dâ sciû a-i broccoli.
60A mössa Peo chi nö se treppa! a-o casso!
Atro che casto e che pietoso Enea:
Atro che Italia! se nö metto a-o passo,
Le ö ghe a ciocca e ö ghe lascia a rastellëa;
Ohe là Mercûrio, vegni chì, paggiasso,
Se se beccia e se fûtte a sta manëa,
Stö bulicugge ö dà di pûnti a mì;
Mercûrio, ho dîto che ti vegni chì.
61Mia fanni presto, piggia ûn pâ de venti,
Attachiteli a-o cû c’ûnn-a picaggia,
Bullite in tæra senza complimenti
E vannime a trovâ stö testa gaggia
Che ö se perde in garicci e complimenti
Nö pensando a-o destin che ö l’hain sce-a taggia,
Vannighe a dî che n’ho zâ a mössa pinn-a
De veddiôu incarognî in ta pantalinn-a!
62Digghe alla fine che nö l’é pe questo
Che Venere a me l’ha raccomandôu,
Ne pe fûttime in manea de daghe a-o resto
Che dûe votte dai greci a l’ha salvôu:
Che ö s’imbarche, che ö vadde, ö fasse presto,
Che ö nö stagghe ciû a fâ l’abbelinôu,
Che ö l’ha ûn regno davanti e se ö nö vêu,
Ö nö deve privâne ö sô figgiêu!
63Ö n’ha ancon terminôu che zâ se mette
Mercûrio pe esegûi stâ commiscion,
Ö s’attacca a-e caviggie ûn pâ d’alette,
Cön de ciûmme de gazza e de piccion,
Ûnn-a çenta d’ôrpello e de ciambrette
E ö storico capello de latton,
E ö l’agguanta pe bacco, ö Cadûceo,
Quella verga, sei ben, cöscì da rëo.
64A l’é questa che a serve a-i sô manezzi,
Mal’azioin, ruffianate e tradimenti,
Che a combinn-a e ganciatê e ladrunezzi
Che a l’accianta in te l’orto a-i diffidenti,
Che a dirizze i cöggiöin, che a bûrla e leggi,
Che a fa i zêughi de borsa e i fallimenti,
Che a fa perde e moggiæ, che a vende e figgie,
Chi ë a rövinn-a de case e de famiggie.
65In sce primma ö se bulla e ö fa ûnn-a ciomba
Zû da-o çë gambe streite e a testa avanti,
E o precipita zû comme ûnn-a bomba
In sce ö ciû grosso di nevosi Atlanti,
Dove ö vento ö ghe sciûscia e ö ghe rimbomba
Dove a nebbia cö zeo, regna costanti,
E in sce stö monte che ö l’ëa ûn sô antenato,
Öse ferma ûn pittin, pe piggiâ fiato.
66Poi ö törna a bollase e costezzando
Tocco e nö tocco in sce africane sponde.
Proprio cömme ûn ôchin ö va sfrixando
E annunziando a burrasca ö pei de onde,
Becchezzando in ça e in là, de quand’in quando
Con di sâti, di sguetti, e de ôte rionde,
A so meta ö l’arriva e çea con çea
Pe-a primma cosa se ghe affaccia Enea.
67Ö l’ëa intento a di piani e di progetti
De sontuosi palazzi e monumenti,
Tûtto lindo arrissôu, tûtto frexetti,
Co-i cavelli oleosi e puzzolenti,
C’ûnn-a sciabbra da rîe, pe dâ ai peccetti
Tûtta gemme, arabeschi ed ornamenti,
E ûn mantello de porpora elegante
Ûn regallo tesciûo da sô galante.
68Appenn-a che ö l’ha visto ö te l’accosta
E ö ghe sbraggia in te l’oëgia: ah bellinön
Vanni là, che ghe vêu da faccia tosta
A fâ ö leccabrûnie con stö saccon,
Ö baccan de lasciû ö me manda a posta
A annûnziate de trinca a sô opinion,
Cioè che ti ë ûn bulicciö, ûnn-a bellinn-a
E de tô balle ö n’ha zà a mössa pinn-a.
69E cose ti te pensi? e con che fin,
Ti stæ chi a perde i giorni a zinzannâ?
Che ti devi dâ a mente a-o tô destin,
Che ti æ ûn regno da vinse e conquistâ,
Se a to gloria ti a metti in tö bellin
No ghe mette tô figgio, e nû lasciâ
Pe guagnase ûn impero a mëza costa,
E ö se ne va, sensa aspetâ a risposta.
70Ast’apostrofe Enea, poviou cristian,
Ö sta lì comme Giona, inscemelïo,
Co-i êuggi spalanchæ, co-e balle in man,
Nö savendo piggiâ nisciûn partîo,
Se decidise a stâ, se fûtte ö can,
Comme fâ con Didon, con che regîo
Raxonnala e decidila co-e bonne
Affinchè ä so partenza a nö s’opponn-e.
71Primma scì, ma poi nö ghe passa in mente
I progetti ciû nesci e stravaganti,
Doppo avei zà deciso ö se ne pente
E ö fâ ûn miggio inderë, pe ûn passo avanti,
Ciû ö desghêuggia ö s’imbroggia e finalmente
Ö decidde e ö se fâ vegni davanti
I ciû esperti campiöin dö sô drapello
Cioè Gianlucca e Baciccia Montexello.
72E ö ghe dixe: l’e l’öa de fâ partenza
Ciancianin, senza fâ de ramadan;
Dî sta cosa a-i compagni in confidenza
E seggiæ tûtti pronti a fûtte ö can
Fasso assegno in sce-a vostra intelligenza
Pe fâ e cose con gaibö e sottoman;
Mi parliô co-a reginn-a e ciancianin
Ghe ö ciantiô, con riguardo, in tö stöppin.
73Dîto e fæto, i compagni in t’ûn momento
Se disponn-an a fâ cose ö g’ha dîto,
Provvedendo all’imbarco e all’armamento
A fâ bœûli, fangotti e a lasciâ ö scîto,
Ma scì balle, Didon ch’ëa ûn sacramento
Da nö pueighelo infiâ coscì pe drito,
Benché a fesse l’indian, che a fesse a morta,
Pe istinto de tûtto a s’ëa zà accorta;
74E zà ö cætö ö ghe sciûscia e ö te ghe cönta
Che l’é dæto zà ö sevo ai bastimenti,
E che a squaddra troiann-a a l’ëa zà pronta
A tiâ sciû l’ancöa pe dà e veie ai venti,
E coscì lë a se spaxima, a se monta
E te gh’intra in tö chêu mille aççidenti,
Tanto, che a sciorte imbestialîa dä raggia
Traversando a çittæ, pe andâ in sce-a spiaggia.
75Comme quando a ûnn-a donna che a se lascia
Abbrazzâ, manezzâ da questo e quello,
Se per caxo ghe dî che a fâ a bagascia
Ve ghe ven ûn demonio pe cavello,
A reagisce, a risponde, a se sganascia,
E co-e ûnge, se a puëse, a faiæ ûn maxello,
Cöscì lë inveninâ veddendo Enea,
A l’agguanta e a ghe parla a sta manea:
76Siôto, vile, ruffian, testa de casso,
Brûtö che ti ë, ti me ne fæ de queste?
Ah ti tii ö sascio e poi ti ascondi ö brasso,
Ti gii de bordo e mi restiô in te peste?
A tì ti æ l’ûso de brûxâ ö paggiasso,
Anche trattando con de donne oneste?
Ma progenie de sbiri e de ruffien,
Ti me tratti ädreitûa, comme ûnn-a putten?
77E mì cose t’ho fæto e perché mai
Ti te fûtti de mì e di tô zuamenti?
Ti væ incontro a de lastime e di guai
A fâte spenaggiâ da-i elementi,
E mi döviô restâ, chì in sce ö tramwai
Söla ermitta, a giasciâ bile e aççidenti?
Pe fâ ûn viaggio a taston, ma brûtto boia
Cosa ti fæsci se existesse Troia?
78Ah pe queste mæ lagrime, pe quello
Assazzo de piaxei che ti mæ dæto,
Che ö l’é stæto ûnn-a gossa in t’ûn lavello
E ö m’ha missö ciû coæ che soddisfæto,
Se de mì ti æ posciûö fâne ö bordello
E se qualche piaxei, provâ t’ho fæto,
Nö me fâ quest’azion diletto Enea,
Che a sæ degna da forca e da galea.
79Ti sæ ben, che pe tì me son cacciâ
Dietro e spalle ö rispetto e a pudicizia,
Sön dai mæ pe ûnn-a putten consciderâ,
Son co-i Cappi Africani in nimicizia,
Da ûnn-a parte g’ho ö fræ che ö stà aspetâ
Pe roviname ûnn-a ocaxion propizia,
Jarba dall’âtra, che ö nö vedde l’öa
De ciantamelo sotto ö portacöa.
80E tì æ chœu de partì? che Dio te mande
Ûn anghæso derê fæto a pestello!
Se a-o meno a-o meno doppo tante giande
Ti m’avexi insaûrâ d’ûn rûbatello,
Che ö me tiesse sciû ö chœu, che poi da grande
Ö me fosse d’aggiûtto e de pontello;
Ma manco questo, döviô mûi chi ermitta
Missa a-o bando da tûtti e derelitta!
81Comme chi ë naûfragôu se ten co-e brasse
Streito a ûn schêuggio, a ûnn-a tôa pe nö negâ,
Cöscì Enea, pe a pûia che a l’obbligasse
Co-i sô cênti a dovei capitolâ,
Ö l’e stæto aspëtâ che a se sfogasse,
Che finisce a gragnœûa pe pûei parlâ,
Nö pensando che a Giove e a-o sô comando
E tegnindose ö sciôu nö parpellando.
82All’ûrtimo ö ghe fa: via, te ne prego,
Nö fâ de scene e nö sciatate tanto,
Ti aviæ mille raxöin, mì nö te ö nego,
Né mì me vêuggio fâ passâ pe ün santo,
Ma alla fin fine, nö sön manco ûn cëgo
Né ûn Giuseppe, o ûn Eunuco, e perdiesanto
Se ti mæ vosciûo ben, cose ne posso?
Dimme ûn pittin, doveivo spûate addosso?
83Mi pe dö resto, non ho mai pensôu
De vùei tiâ de sasciæ, retiando ö brassö
Né t’ho mai dîto che t’aviæ sposôu,
Che de queste luçie mi nö ne fasso;
Cose ho fæto de mâ, t’ho trûffôu,
Eh perdie, gh’é da fâ tanto fracasso?
Nö l’ho fæto da solo, e se gh’ëa mì,
Vêu dî pe ö meno, che ti gh’ëi tì ascì.
84Poi se fîse padron de dî e de fâ,
Se a-o mæ destin ghe comandasse mì,
Ti pêu ëse çerta che nö stæivo a giâ
Pe mâ e pe tæra e a rompï a mössa a tì,
Ma tornieivo a mæ Troia a fabbricâ,
Comme a l’ëa primma e quande fösse lì,
Scì che sæ l’öa de stâ co-e balle a-o sö
A piggiase dö spazio e a fâ l’amö!
85Ma l’Italia a me ciamma e devo andâghe
Anche cö rischio de rompîme ö collo,
Giove ö comanda e cose posso fâghe
Se lasciû in çê nö sön tegnûo pe ûn sciollo?
Ö sà ö Segnö, se ö m’ha sciûgôu zà e braghe
Se dappertûtto dove vaggo, Apollo
In mille moddi ö me l’ha fæto intende,
Che bezêugna che vagghe e che me rende.
86Cose sön ste battûe che ti me strisci?
Cose ö l’é dunque mai questo to sdegno?
Non intendo perché ti ghe patisci
Se mì in Italia vaddo a fâme ûn regno,
Mentre tì ti ë chi in Libia e ti ghe pisci
Da padronn-a e da re, perbaccolegno!
E vorrieivo savei, per cose mì
Nö posse fâ, cose ti æ fæto tì.
87Gh’é mæ poæ, che ö me sciûga ogni momento
Se særo ûn œûggio pe dormî ûn pittin,
E ö me dixe che a l’é a fôa dö bestento,
Che sæ l’öa d’andâ drîto a-o mæ destin;
Me sovven de mæ figgio, e ö l’e ûn tormento
De pensâ che ö deve ese ûn re latin,
E che invece ghe levo ö pan da-i denti
A sön de balle e de divertimenti.
88Nö l’é manco mez’öa che l’é vegnûo
Ûnn-a staffetta de Giove e ûn sô messaggio
A dîme bellinön, becco fottûo,
A ordiname che me mette in viaggio,
E l’ho visto e sentîo, questo te ö zûo,
Nön invento, n’azzûnzo e nö retaggio,
Dunque lascia cörrî, ciû ti me frösci
E ciû mösse ti fæ, ciû ti m’angösci.
89A l’aveiva aspëtôu che lë ö finisse
Senza dî ûnn-a parolla e senza ansciâ,
Co-i denti ciôsi e co-e pûpille fisse,
Contegnindo ö ghignon pe nö scciûppâ,
Sempre a töccö e nö töccö e lì in sce pisse
D’andâ tûtta de sörva e straboccâ,
Ma nö pûendone ciû, neigra dä raggia,
Testa e cû a l’incappella e a te ghe sbraggia.
90E ti æ ö mûro de dì, ti æ a pretenscion
De vantâ che l’é Venere tô moæ?
Ti ë nasciûo da-o Cavalli e da Giaron,
Ti ë ûn bastardûzzo da Maternitæ,
Ti ë sciortîo dall’ûspiâ d’ûnn-a prexion,
Allevôu dai putten bollettinæ;
Ma che scciatta de re, che sangue fin,
Ti ë ûn rampollo de celle e de casin!
91E mì staggo chi a cianze, a renegâ,
A ûmiliame a stö paggiasso,
Che ö l’ha ö sæximo, ö chêu in tö belo cûâ
Che ö l’é bon pe ö Maxin che ö ghe tie ö lasso
Cose serve fâ vöti e supplicâ
Se a-oa Giove e Giûnon, nö van ciû un casso,
Se nö gh’é ciû giustizia in tæra e in çë
Se sön tûtti ruffien, tûtti cuatë!
92E a pensâ che stö sîoto ö l’é vegnûo
Chi a stracuâ pin de famme e senza ûn citto,
E mì sciolla che sön! l’ho riçevuo
Pe levaghe a miseia e l’appetitto!
E ancon, stesselà lì, che ho ancon vosciûo
In sce ö regno e in sce mî, daghe diritto,
Pe veddime lasciâ comme ûn saccon
Ûn remorco qualunque, in abbandon.
93A sentilo ao-a ghe ö profeta Apollo,
Ao-a Giove, Mercûrio, ûn aççidente,
Che se mescian da-o çe pe questo sciollo
Che son tûtti sciatæ pe questa gente!
E che ti posci scavenate ö collo!
Vanni dunque ûnn-a votta e che nö sente
Mai parlâ ciû de tì né de to gesta
In Italia, all’Inferno, a cadepesta!
94Ma se quelli lasciû, nö sön schifosi
Senza ûn pô de giûstizia e de pietæ,
Spero veddite tì, co-i tô batösi
In ta merda e in tö pisciö assotteræ,
Spero veddive moî da pigoggiosi
Implorando a mæ grazia a mæ pietæ,
Mûi de famme, de freido e d’aççidenti
E senz’œûio, né sâ, né sacramenti.
95E a l’aviæ continuôu, ma dä pasciön,
Da-o travaso da bile a s’impuntella
E a se mette a tremâ dä convulscion
E a sæ cheita lì, se ûnn-a sô ancella
Faxendola assetâ in sce ö caregon,
A n’avesse finîo questa ratella,
Mentre Enea ö se ne va scrollando e spalle
E dixendo fra le: son tütte balle.
96E piggiando occaxion da-o svegnimento,
Che ö ghe dava ûn pittin de libertæ
Ö va a-o porto e ö fa scì che in t’ûn momento
Tutti i legni son vönti e preparæ
Cacciæ in mâ comme sön senz’armamento
Con de remme in sce l’atto improvvisæ
Da ûnn-a selva de pin che a l’ëa vixinn-a,
Adattæ in quinta e sprescia e â biscôchinn-a.
97Aviei zà visto petussâ ûnn-a sotta
Da ûnn-a raccolta de moscoin merdæ
Che in sce ö prinçipio ghe van ûn pe votta,
Poi a sciammi ädreitûa centûplichæ,
Parte restan de dato e parte sotta,
Missi in orgasmo dall’aviditæ,
Che in t’ûn lampo, assorbîa dâ concorrenza,
Nö ghe ne resta manco ciû a semenza;
98E coscì l’ëa ö remescio e l’invexendo
Che da-o porto ä çittæ, da questa e quello
Favan tûtti i Troien, parte cörrendo
A portâse a sô roba in tö batello,
Parte andando a-e provviste o racchœûggendo
I dispersci, i bettoanti in t’ûn drapello,
Che in te meza giornâ l’ëa tûtto a posto,
E pe pûei fotte ö can, tûtto disposto:
99Che sospii ch’ëan i tô, povia Didon
Che beziggi, che lastime, che centi,
Quando stando assettâ da-o tô barcon
Ti veddeivi stö sciato e stì ornamenti!
Bruttö siôto d’amô che ti æ a pascion
De fa fà tante mösse a-e povie genti,
Cose l’é che ti fæ, cose ti futti?
Perché i ommi ciù boin, vegnan cifutti?
100E lë vinta, obbligâ dâ tô possanza,
Fando forza a-o sô chœû contro e tô lezzi,
Pe nö perde ädreitûa tûtta a speranza
A s’attacca a s’agguanta a tûtti i mezzi,
E ciamando so sœû che a l’ëa in ta stanza,
Pe mostraghe stö sciato e sti manezzi,
A ghe dixe cianzendo: Ecco a manea
Co-a quæ me tratta stö brûtô d’Enea!
101Ti no veddi che ö scenta e ö piggia ö liscio
Che ghe e veie ai pennoin di bastimenti?
E n’ho forse raxon se ghe patiscio
Mi che stavo segûa di sô zuamenti,
Che ö me lasce a marsî sola in tö piscio
Proprio comme ûn saccön di ciû scadenti?
Se a-o meno a-o meno, ö me l’avesse dîto,
Me l’avieivo piggiâ ûn pô ciû pe drito!
102Cöri dunque da lë, vagghe a parlâ
Perché andandoghe mi, sæ tempo perso,
Mentre invece da ti ö se lascia fâ,
Che ti sæ daghe sciû, proprio a-o sô verso,
Vunzilo ben, perché ö se ö lascie infiâ,
Perché ö gh’intre da lë in te l’œûggio gûærso;
Cianzi, rangogna, caregando e tinte,
Digghe che mi, nö g’ho mai fæto ninte.
103E che nö sön mai stæta a bordo ai Greghi,
Né comme lë, nö g’ho mai fæto ö sezze,
Che nö vaddo a çerca ö mâ, comme i meghi
Pe prefûtte i Troien, pe daghe lezze,
Né sô poæ, né sô moæ, né i sô colleghi,
Né nisciûn di brutöi che lë ö protezze
Ho ingannôu, trattôu mâ, piggiôu de mûtte,
Perché in cangio ö me sprexe e che ö me fûtte.
104Se de mi, dö mæ amö ö se n’imbûzara,
Che po ö meno, ö provedde â sô salvezza
Che nö sön miga poi, proprio a bazara
Perché ö scappe cöscì cön speditezza,
Che ö zinzann-e ûn momento, ûnn-a fucciara,
Perché ö mâ ö dagghe zû da sô groscezza,
Che ö l’aspëte ûn pittin, che ö n’aggie pûia
Che ghe parle de nozze e de luçia.
105Poi che ö cöre, che ö vadde a-o sö destin,
In Italia, all’inferno, a Calicûtte,
Ma che ö me lascie repiggiâ ûn pittin,
Che m’assuefe a stö colpo e che m’aggiûtte
A scordâme st’azion da repessin,
Che benché sola a dà di punti a tûtte!
Vanni, ti æ inteiso? se ti ö fæ fermâ
Solo cöa vitta te porriô pagâ.
106Questo a dîva a sô sœû cö crescentin,
Con tante âtre raxioin che nö ghe metto,
Mentre lë a fâ comme i figgiœû piccin,
Quande se mettan a zûgä a-o siassetto
E a l’andava e a vegniva ogni pittin
A sciûgâ e cugge a Enea, ma senza effetto,
Che in sce stö punto benché ö fise bon
Nö se ghe pûeiva fâ sentî a raxon.
107Comme quando ûnn-a lalla avara e ricca,
A l’ha i nevi despiæ che a vœûan prefutte,
Se ghe mettan in gîo, picca e repicca,
Perché a l’arve ö sacchetto e a molle e mutte,
Lë a fâ a sorda, a nö cede e a se busticca
E ciû brigan, ciû fân, ciû a se ne futte.
E cöscì l’ëa d’Enea, che ciû ö veddeiva
Che ghe ö vueivan mezûa, ciû ö se strenzeiva
108Visto quindi Didon che a fava sappa
E che l’ëa comme vûei süssa ûn agûo,
E ö mettise a corrî dietro a chi scappa,
L’ëa parlâ a ûn sordo e sigilla cö spûo,
A s’imbosa, a nö sà ciû cose a giappa,
Che a perde a bira e a te va zû a derûo,
E ghe ven, povea diâ, coæ de cacciase
Ûn pâ de dîe in tö cû pe poi strangöase!
109E cûn l’agiûtto da superstizion
A se sentiva di presentimenti
Che a mandavan co-a testa in tö ballon
E ghe favan vegnî mille aççidenti,
O versando dell’œûio e cûn bûtton
Imbösando ö salin, cöi sô ingredienti,
O se dunque incontrando ûn zembo, ûn guærso
O assettandose a tôa, cö pan inværso.
110E comme ancön nö ghe bastasse a pûia,
Pâ che ghe seggie capitôu stö fæto:
Lë a possedeiva ûnn-a fotografia
Che dö morto sô maio, a l’ëa ö ritræto,
Cappo d’arte de Rösci o de Pavia
E che nö sô quante a gh’avesse dæto,
Ma che ö l’ëa fæto in grande e a-o natûrale
C’ûnn-a cornixe che nö gh’ëa l’eguale.
111Gh’ëa zà parsö che a nœûtte ö se mescesse
E che ö l’amiessec’ûn pa d’œûggi scûi,
Che ö ciamesse pe nomme e ö ghe dixesse:
«Avardite Didon, che ti nö a dûi!»
E ûnn-a sbrazzoa in sce-ö teito a gh’annunziesse
A sô fin, cöi sô cênti e i sô lûi...
A s’assunava d’ëse sola e spersa,
E ö casto Enea che ö sprexiava a guersa.
112E veddeiva coscì, coscì pensava
Quello veggetto, che aviei visto a seia,
Che ö piccava bacchæ, che ö s’arraggiava
Perché i batösi ghe dixeivan Neia:
Che ö no pueiva dormî, che ö nö mangiava
Che ö criava sempre da vegnighe a peia,
Credendo de sentî sempre ûn batöso
Che ö ghe sbraggiasse questo nomme odioso.
113Coscì, a povia Didon, missa a quaterno
A commensa a piggiâ e disposizion
Pe levâse ädreitûa da quest’inferno
Da questa vitta de tribulazion;
E sforzandose a rîe, calma all’esterno,
Ascondendo i sô affanni e e sô pascioin,
Anna, a dixe a so sœû, da chi in avanti
Vœûggio futtime a reo de tûtti quanti!
114Mi conoscio ûnn-a Singa, ûnn-a donninn-a
Proprio dö paise de Fontannabonn-a
Che a l’é stæta cantante e ballerinn-a,
Scin che a pûeiva pagâ da so personn-a
Poi fiorista da stradde e chellerinn-a
E da vegia, a s’inzegna e a l’appixonn-a
De stanze a di remorchi e che a sa l’arte
D’annunzia l’avvegnî, faxendo e carte.
115Lë a sa fâ di pacciûghi e di manezzi
Con di baggi sciacchê, de cöe de bisce,
E co-e paole segrette e co-i strionezzi
A te i mette a buggî, misce e remisce,
Che a pœû fâ cose a vœû co-i sô strionezzi,
Fâ che nasce l’amö, che ö scomparisce,
Che se mesce e montagne e vive i morti,
Addrizzà a testa a-e donne e gambe a-i storti.
116Mi te zûo, figgia caa, che nö vorrieivo
Sottomettime a questi incantamenti,
Ma nö veddo âtra stradda e nö trovieivo
Atra cûra adattâ pe i mæ tormenti,
Dunque famme ö piaxei, che mi gradieivo
Fâ ö strionezzo in ti reali appartamenti,
Çerca un locale spazioso, averto
Anzi ciû che se pœu, ben a-o scoverto.
117Ammûggiando de legne in abbondanza,
Comme ti fæsci pe componn-e ûn fôu,
Piggia e armi che ho appeiso in ta mæ stanza
E che quello brûtö ö m’ha regalôu,
Tûtta a roba che a l’ëa de sô spettanza
Scinn-a ö letto in to quæ ö m’ha trombôu
Perché s’é dito e combinoû co-a singa,
Che no reste de lë manco ûnn-a stringa
118E so sœû, che a n’aviæ mai ciû credûo
Che a l’avesse de idee coscì barbinn-e,
Senza fâ osservazioin, lì in sce ö tambûo,
A se mette a ammuggiâ legne e fascinn-e,
Mentre a povia Didon con dö velûo,
Con da sgarza, de frange e de tendinn-e,
A ghe fâ tûtt’ingïo ciocche e festoin
Comme s’ûsa in te gexe in te funzioin.
119Savendo a sorte che a ghe vueiva fâ,
A fâ mette in sce-a pira e braghe e mûande,
Ö ritræto d’Enea, cö scuddo e a spâ,
E a-e adorna de ramme e de ghirlande
De cipresso, de pigna e de cornâ,
Che mostravan e pigne e balle e giande,
Vöendo forse onorâ, con quest’idea,
Ûnn-a de doti ciû apprexiæ d’Enea.
120Lì gh’ëa a singä presente e abberûffâ,
Che a fava di atti e che a mostrava i denti,
Tiando zù di sacranoin da fâ tremâ
Tûtta a casa, da-o teito aî fondamenti,
E a bruxiava dell’erba attœscegâ,
Che a ve fâva vegnî mille aççidenti,
Cön di siôti, di inguenti e de pomæ
Cuggie d’aze, galösci e beli cûæ.
121E a reginn-a descâsa e quæxi nûa,
Nö pensando che a fin che a vûeiva fâ
A ghe versa de dâto ûnn-a mescciûa
Fæta de gran, con di mottin de sâ,
E pregando, se in çe gh’é chi se cûa
D’ûnn’amante sedûta e abbandonâ,
Perché ö l’aggie in memoia e ö tegne conto
Da fin che a deve fâ pe quest’affronto.
122L’ëa passôu mezanœûtte e tæra e mâ,
Ö Creoû, contegnûo cö continente,
Tûtte e bestie e i cristien che pe mangiâ
Se devan fötte vicendevolmente,
Ëan zà andæti in tö cûccio a riposâ,
E ghe a cioccavan saporitamente,
Mentre invece Didon, neigra da raggia,
A nö posa, a nö quieta, a nö pisaggia.
123E co-a nœûtte crescendo in lë ö brûxö
D’ëse stæta tradîa coscì vilmente,
A se mette a sbraggiâ: che bell’ônö,
Mîa che figûa che ö me fa fâ co-a gente!
Chi ghe sâ, chi troviô tanto brûtö
De bonn-a bocca de voei dâme a mente,
De sposâme avvilîa comme ö me lascia,
Che nö me resta che de fâ a bagascia?
124Chi porriô ciû sposâ di mæ galanti,
Forse ûn arabo, ûn neigro, ûn canellon?
Ma se ho fæto zà e corne a tûtti quanti,
Me mandian a fâ fûtte e con raxon;
Doviô andâ coi troien pe-o mondo erranti
Solo a faghe da serva e da striggion?
Perché ogni siôto ö me tambûsce ö sezze,
Me spelinsighe e scciappe e ö me purpuezze?
125Partiô insemme co-i mæ in sce ûn bastimento
Quande commensan a piggiâ respìo?
Senza scopo, raxon, senza argomento
Doviô törna con mi, portali in gîo?
Nö, ciûttosto se creppe in sce ö momento,
Ûnn-a lamma che a taggie, ûn colpo e addio
Chi ë in te peste ghe stagghe e che ö s’inzegne.
E chi l’ha in tö stöppin che se ghe ö tegne.
126L’ëa con tante raxioin, che a-o sô tormento
Dava sfœûgo a reginn-a abbandonâ
Quand’Enea che ö l’ëa zà in sce ö bastimento,
E ö s’ëa misso in sce a poppa a pisaggiâ,
Ö se vedde davanti in t’ûn momento
Torna quella figûa de mandillâ
Che ö l’aveiva zà visto ûn’atra votta,
Mandôu da Giove pe insegnaghe a rotta.
127E ö ghe torna a ripete: ah canellon,
Chi dorme, figgio cao, nö piggia pesci,
E ö dà ûn câsö â fortûnn-a e all’occaxiön!
Mentre che ti stæ a torse e ti nö mesci,
Forse aspettando de piggiâ ö lacciön,
Ghe a reginn-a, se tì ti nö savesci,
Che a l’aspëta ö momento ö ciû propizio
Pe puei fate in te l’ortö, ûn çerto ûffizio.
128E ti stæ chi a lappâ perdingolinn-a!
Quande ti æ l’occaxion de piggiâ ö lisciö?
Se a te trœûva ancon chi doman mattinn-a,
Ti ë ûn ommo morto e ti finiæ in tö pisciö;
Ma se poi ti æ piaxei da tô rovinn-a
Mi nö so cose dî, te compatisciö,
Anzi d’incangio, me ne batto e cugge
E te pisciö in tö cû ciaö bullicugge.
129Coscì dito, ö deslengua e ö casto Enea
Ö se mette in setton, pin de spavento,
Ö se leva, ö trambuscia, ö fâ in manëa
Che s’adesce i mainæ dö bastimentö
E ö se mette a sbraggiâ: tiæ sciû a bandea,
Remme in mâ perdiesanto, e veie a-o ventö,
Nö l’é tempo de stâ co-e balle in man
Chi besœûgna fâ presto e futte ö can.
130E pe fâ come ö dixe, ö dà ûnn-a botta
In sce ö cavo, co-a sciabbra e ö te l’arrionda.
Fan ö stesso i compagni e in t’ûnn-a votta
Son tûtti i legni destacchæ dâ sponda,
Se tia sciû e veie, se ghe molla a scotta,
Pe piggiâ ö ventixœû che ö te i seconda,
E poi forza de remme, aggiûtta, arranca,
Scciûmma l’ægûa coscì, che a ve pâ gianca.
131In t’ûn giano che ö dava in sce ö çetron
L’ombra opaca da nœûtte a s’ëa cangiâ;
E a reginn-a che a s’ëa missa a-o barcon
Pe godise l’æxia da mattinnâ,
A s’accorze d’aveilo in tö fogon
Senza pueiselo ciû despûntellâ,
In tö vedde i Troien, za fœûa de tîo,
Che ghe davan de remme a tûtt’abrîö,
132Aoa ve lascio immaginâ ûn pittin
Comme a resta incarognâ e inscemelîa!
Poi a vegne ûnn-a fûria da-o venin,
A se streppa i cavelli e a te s’abrîa
De pattasse pe-a faccia e pe-i tettin,
A se sguara a camixia, a cianze, a crîa:
Brûtô d’ûn Giove, ti me vorti e spalle?
Se te posso acciappâ, t’arranco e balle.
133E stö foresto, stö ruffian da gîo,
Ö pœû dâme ö bughezzo in casa mæ,
Senza ûn betordo che ö ghe dagghe ö crîo,
Che ö piggie a casci e ö ghe ne leve a cuæ
A nö sâ mai ciû dita, ah, nö perdîo,
Acciapêli pë cuggie e nö i mollæ,
Scin che n’aggian cagoû zû cö fighæto,
E baronate e malazioin ch’an fæto.
134Ma ahimemì, cose diggo e cose fasso,
Perché m’arraggio, se l’ho zà derë!
Questa a l’é furia che a nö serve a ûn casso,
Le comme vuesse dâ di pugni in çë!
L’ëa tempo alöa se ö vueivo mette a-o passo,
Quando ö l’ëa chì che ö comandava lë,
Fando l’alûoû pe no pagâ gabella,
E coa vorpe ficcâ sotto l’axella.
135Questo ö l’é l’ommo che ö nön ha de falle,
Che ö se porta in tö sacco i sô penati,
Che ö se camalla sô pappâ in sce spâlle,
Che ö l’ha a miscion de fondâ regni e stati?
Perché nö pueivo tiaghe ûn lasso a-e balle,
Tialo a remorco, faghe fâ döi sâti,
Daghe in pasto sô figgio, asbrialo in mâ
Lë con tûtta a sô stirpe astrassonnâ?
136Sô che fando coscì, me saivo missa
A-o brûtto rischio de sätâ ö barcon,
Ma dovendoghe mi lasciâ a pellissa,
Me sæ almeno piggiâ a soddisfazion
De pueî fâne de lö tanta sasissa,
De mandâ lë e sô figgio in perdizion,
De mettili con mì, tûtti a quaterno
De portâli con mì, tûtti all’inferno.
137Tì bagardo d’ûn Sö che perdiesann-a!
Ti sæ i cæti de tûtti i fradellin,
Ti Giûnon che ti æ stæta a me ruffiann-a,
Pe ciantamelo megio in tö stoppin,
E ti Santa Luçia che ti ë a casann-a
Di caröggi, de celle e di casin,
Dî se ho mai meritoû stö trattamento;
E stæ almeno a sentî ö mæ testamento:
138Se a l’é dîta e che seggie ö sô destin,
De toccâ ûn porto e d’acquistâ da tæra,
Che ö se trœûve de fronte a di assascin,
E che pe vive ö seggie sempre in guæra!
Che çercando soccorso ai sô vexin,
Ö se sente risponde c’ûnn-a gnæra,
E che prîmma che ö mœûe d’ûn aççidente
Ö se vedde creppâ tûtta a sô gente.
139Tiri, i vostri rampolli e discendenti
Di figgiœû di figgiœû, zû all’infinito,
Cö figgiœû di figgiœû de sti aççidenti
Seggiæ sempre in question, sempre in attrito
Seggiæ in guæra de lungo e sempre ai denti
Pe mâ, pe tæra e in qualunque scîto,
Sempre botte ruffiann-e a ogni occaxion,
Senza paxe né tregua o transazion.
140Ma da queste quattr’osse invendichæ
Sciorte ûn guerriero che ghe fûmme e cugge,
Che ö s’appatte per mì, de iniquitæ
Che m’ha fæto sûbî stö bullicugge,
Che ö gh’é ciocche ädreitûa senza caitæ,
Che nö reste de lö manco e fregugge
Ö ghe fasse rompî ö collo in scavenn-a
Con ciantaghelo sotto ö fî da schenn-a.
141E pe finila con sta vitta gramma
E con tûtte e sô bæghe a-o stesso asbrîo,
Tiando zû tacchi e se destriga e a ciamma
Ûnn-a veggetta che a l’aveiva in gîo,
Çerta Rosinn-a che a l’ëa stæta a mamma
De quello beccelan de sô marîo,
E a ghe comanda: sta a sentî Rosinn-a
Vanni sûbito a dî a mæ sœu Nettinn-a,
142Che a se destrighe e che a me porte chì,
L’ægua câda, i profummi e tûtto ö resto
Che g’ho zà comandôu, per cose mì
Vœûggio finîla d’angosciame e presto,
Brûxiândo insemme a quella pira lì,
Tûtte e memoie de quell’ommo infesto!
A-oa, cöri «ghe sghæuo», dixe a veggetta,
E a và a fâ a comiscion, ranga e ranghetta.
143Inflescibile e dûa quindi Didon
Pe finîla ûnn-a votta e de pettâ
Benché giâna dâ pûia comme ûn limön,
Co-e pûpille bexinscie, inveninâ,
A se fâ forza e con risolûziön
A te mönta in sce ö rogo, a sfoddra a spâ,
A l’é dæta da Enea c’ûn atro fin
E a se a punta con gaibo in ti tettin,
144Dando ûn ûltimo sguardo a-o noto lettö,
Triste ricordo da demöa passâ,
A se mette a ragnâ comme ûn pivettö
Pensando a-e cose che ö gh’a vistö fâ,
E a ghe dixe cianzendo: oh ti diletto
Testimoniö e occaxion dö mæ peccâ,
Continûo campo d’amorosa lotta,
Aoa accœûggime morta ûn’âtra votta.
145Ecco a messa a le dîta, e son çenâ,
Daggo ûn buffö a candeia e addio vexin!
Nö ghe verso de poeila arremediâ,
E son mi che me ö cianto in tö stöpin,
Aoa quando sô morta e assotterrâ,
Cose resta de mi e dö mæ destin?
Ho da ö vinte fondôu questa çittæ
Vendicôu mæ marîo, fottûo mæ fræ.
146Ah sæ morta davei feliçemente
Se n’avesse intoppôu questi canaggia
O morti primma lö d’ûn aççidente,
Che de vegnîme chi a straquâ in sce a spiaggia!
Chi a se bœûtta in sce ö letto e lungamente
A da in smanie, a fa bötti a se spenaggia
A se caccia co-a testa in ti lensêu
Tiando sciû di sospï da strenze ö chœeû!
147Poi a dixe: a le crûa dovvei creppâ
E doveila dâ vinta a stö strasson,
Ma se intanto, mi l’ho in tö bëlo cûâ,
Cose serve avei tortö o avei raxön?
Muimmo comme se sæ, stö mandilâ
Se ö n’ha visto ö mæ fœûgo a mæ pascion,
Che ö a vedde aoa da lunxe e che ö se porte
Ö rimorso con lë de questa morte.
148Dîto e fæto; a stâ in bansa ûn pittinin,
Poi c’ûn colpo deciso a schissa a spâ
Che a ghe fâ ûn bellö sguaro in ti tettin
E a ghe sciorte da schenn-a, insaguinâ;
A sta scena, e camëe ch’ëan lì vixin
Se son misse a tiâ fischi, a cianze, a ûrlâ
A fâ tanto bordello e tanto sciâtö
Comme fosse a çittæ piggiâ d’assâtö.
149A sti sbraggi, a sti crï, sô sêu Nettinn-a,
A precipita lì che pâ che a sgœùe;
A se streppa i cavelli, a s’arrampinn-a
In sce a catasta de Didon che a mœûe,
A l’abbrassa, a sbraggia: a mî meschinn-a
E son mi che t’ho dæto a sciönza a-e rœûe
E son mi che ho fornîo pessa ed unguentö
Pe pûei fâ tante mösse in t’ûn momentö?
150Ti te a fæ, ti te a mangi, e mi chi son
De lasciâme in t’ûn canto a renegâ?
E perché ti mæ fæto ûn rescosön
Senza vûei che te vegne a accompagnâ?
Mentre invece t’ho misso in condiziön
De fâ e cose ä sordinn-a e de lasciâ
Mi to sêu, cö senato e i çittadin
A fâ tûtti a figûa da burattin?
151Fando cöscì ti mæ arrangiôu da-e feste,
Pûemmo tiâ ö banco pe serrâ bûttega,
Morto tì, morti tûtti, ite missa este,
A-oa a cuggia a l’é fæta e a nö se mega;
Che posse almeno dâ riposo a queste
Tó vestigia mortali, e se me nega
Ö destin che ti posci ancon campâ,
Che pe-o meno, te posse assotterrâ!
152E co-e lagrime a-i œûggi e ciancianin,
Despuntandoghe ö bûsto a ghe retïa
A camixia bagnâ d’in sce i tettin,
E a ghe lava a ghe sciûga a sô feria;
Lë a parpella a tîa ûn bagiö a fâ ö sappin,
Comme in çerca de lûxe e a se regîa
Pe tre votte in sce ö gommiö e a terza... pon,
A dà ûn creppo e a vâ zù comme ûn strasson.
153E commossa Giûnon da-o sô patì,
Iride a manda che a ghe dagghe a-o resto,
Che a ghe scciode ö pûvien pe fâ sciortî
Quell’avanzo de sciôu che gh’ëa molesto,
Dandose ö caxo, che a nö pueiva muî
Essendose ammazzâ pe fâ ciû presto,
Ed avendo ö sô tempo antiçipôu
A l’aveiva ö pertûso ancön tappôu.
154E a ragazza tecciosa in t’ûn asbrîo
A precipita zû che a pâ ûn oxello
Tûtto sprazzi de luxe e colorîo....
E fermandose ûn pô pe fâ trapello
In sce a testa ä morente, a và d’asbrîo
Çercandoghe in te scciappe ö pertûxello
E a ghe l’arve in manea che ö fâ sciûscetto
E ö descarega l’anîma in t’ûn petto.